b'\n_START_ARTICLE_\nSuha, Koro\xc5\xa1ka\n_START_SECTION_\nZemljepisni polo\xc5\xbeaj\n_START_PARAGRAPH_\nOb\xc4\x8dina Suha se nahaja na skrajnem vzhodu Podjune, na ju\xc5\xbenem bregu reke Drave. Glavno naselje v ob\xc4\x8dini, Suha, je od slovensko - avstrijske meje oddaljeno pribli\xc5\xbeno 4 kilometre zra\xc4\x8dne linije.\n_START_SECTION_\nZgodovina\n_START_PARAGRAPH_\nNajstarej\xc5\xa1a zapisana omemba kateregakoli naselja na obmo\xc4\x8dju ob\xc4\x8dine Suha je iz leta 1154, to so bile Libeli\xc4\x8de (zapisano kot Liwuelich). \xc5\xbdvabek se prvi\xc4\x8d omenja kot Castrum Swabec leta 1212.  _NEWLINE_Dana\xc5\xa1nja ob\xc4\x8dina Suha je nastala leta 1958, ko sta se ji priklju\xc4\x8dili do takrat samostojni ob\xc4\x8dini \xc5\xbdvabek in Libeli\xc4\x8de.\n_START_SECTION_\nPrebivalstvo\n_START_PARAGRAPH_\nPo popisu iz leta 2001 ima ob\xc4\x8dina Suha 1.236 prebivalcev, od tega jih ima 96,9\xc2\xa0% avstrijsko in 1,0\xc2\xa0% nem\xc5\xa1ko dr\xc5\xbeavljanstvo. 13,2\xc2\xa0% prebivalstva se pri\xc5\xa1teva k slovenski narodni skupnosti._NEWLINE_Rimo-katoli\xc5\xa1ki cerkvi pripada 96,5\xc2\xa0% prebivalstva ob\xc4\x8dine, 1,4\xc2\xa0% se jih deklarira za evangeli\xc4\x8dane. 1,3% se jih ne pri\xc5\xa1teva k nobeni uradni veroizpovedi.\n_START_SECTION_\nGrb\n_START_PARAGRAPH_\nV grbu ob\xc4\x8dine Suha se nad zlatim grajskim stolpom, ki predstavlja grad Suha, na modrem polju bo\xc4\x8dijo tri zlate zvezde. Slednje simbolizirajo grofe Heunbur\xc5\xa1ke, ki so imeli v tem delu Podjune svoje glavne centre mo\xc4\x8di. Zlati plug v spodnjem delu grba nakazuje na kmetijstvo, zgodovinsko in tudi v dana\xc5\xa1njih \xc4\x8dasih najpomembnej\xc5\xa1o gospodarsko dejavnost ob\xc4\x8dine._NEWLINE_Grb in zastava sta bila ob\xc4\x8dini podeljena 2. junija 1980. Zastava je modro-rumena, z vklju\xc4\x8denim grbom.'